Document ID: 32007L0012

ДИРЕКТИВА 2007/12/ЕО НА КОМИСИЯТА
от 26 февруари 2007 година
за изменение на някои приложения към Директивa 90/642/ЕИО на Съвета относно максимално допустимите нива на остатъци от пенконазол, беномил и карбендазим
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Директива 90/642/ЕИО на Съвета от 27 ноември 1990 г. относно определянето на максимални количества на остатъци от пестициди във и върху някои продукти от растителен произход, включително плодове и зеленчуци (1), и по-специално член 7 от нея,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (2), и по-специално член 4, параграф 1 от нея,
като има предвид, че:
(1)
Съгласно Директива 91/414/ЕИО разрешенията за употреба на продукти за растителна защита на определени култури са от компетенциите на държавите-членки. Такива разрешения трябва да се основават на оценка на ефектите върху здравето на човека и животните и въздействието върху околната среда. При тази оценка трябва да се имат предвид елементи, към които спадат излагането на действието на оператори и наблюдатели, въздействието върху земната, водната и въздушната среда, както и въздействието върху хора и животни посредством консумацията на остатъци по третираните култури.
(2)
Максимално допустимите граници на остатъчни вещества (МДГОВ) отразяват използването на минималните количества пестициди, необходими за ефикасна растителна защита, прилагани по такъв начин, че количеството остатък да е практически най-малкото възможно и токсикологично допустимо, по-специално по отношение на прогнозната дневна доза.
(3)
МДГОВ от пестициди, определени с Директива 90/642/ЕИО следва да бъдат преразглеждани и могат да бъдат изменени, така че да се вземат предвид новите или променените им приложения. Информация за нови или променени приложения беше съобщена на Комисията, което ще доведе до изменение в допустимите граници на остатъчни вещества от пенконазол, беномил и карбендазим.
(4)
Излагането на потребителите през целия им живот на тези пестициди посредством хранителни продукти, които могат да съдържат остатъци от тези пестициди, беше преразгледано и оценено в съответствие с действащите в Общността процедури и практики, като се вземат предвид насоките, публикувани от Световната здравна организация (3).
(5)
В случая с беномил и карбендазим, за които съществува критична референтна доза (КРД), силното излагане на потребителите посредством всеки от хранителните продукти, които могат да съдържат остатъци от тези пестициди, беше преразгледано и оценено в съответствие с действащите в Общността процедури и практики, като се вземат предвид насоките, публикувани от Световната здравна организация. Становищата на Научния комитет по растенията, по-специално насоките и препоръките по отношение на защитата на потребителите на хранителни продукти, третирани с пестициди (4), са взети под внимание. Като се базират на оценката на дневния прием, МДГОВ за тези пестициди трябва да бъдат определени така, че да се гарантира, че КРД няма да бъде надхвърлена. Що се отнася до другите вещества, оценката на наличната информация показа, че не се изисква КРД и следователно няма нужда от краткосрочна оценка.
(6)
Относно новите МДГОВ от беномил и карбендазим за цитрусовите плодове заявителят е поел ангажимента да предостави необходимата допълнителна информация до декември 2007 г. Наличните към момента данни показват, че предложените МГДОВ са безопасни за потребителите.
(7)
Когато разрешената употреба на продукти за растителна защита не предизвиква наличие на остатъчни вещества от пестициди върху или във хранителния продукт, когато няма разрешено практическо приложение, когато практическите приложения, разрешени от държавите-членки, не са били подкрепени от необходимите данни или когато практическите приложения в трети страни, водещи до присъствие на остатъчни вещества върху или във храните, които могат да бъдат пуснати в обращение на пазара на Общността, не са били подкрепени от необходимите данни, МДГОВ следва да бъдат фиксирани на долната граница на аналитично определяне.
(8)
Следователно е подходящо да се определят нови МДГОВ за тези пестициди.
(9)
Директива 90/642/ЕИО следва да бъде съответно изменена.
(10)
Предвидените в настоящата директива мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Приложение II към Директива 90/642/ЕИО се изменя в съответствие с приложението към настоящата директива.
Член 2
1. Държавите-членки приемат и публикуват в срок не по-късно от 27 август 2007 г. законовите, подзаконовите и административните разпоредби, необходими, за да се съобразят с настоящата директива. Те съобщават незабавно на Комисията текста на тези разпоредби и предоставят таблица на съответствието между тези разпоредби и настоящата директива.
Те прилагат тези разпоредби, считано от 28 август 2007 г.
2. Когато държавите-членки приемат разпоредбите, посочени в параграф 1, в тях се съдържа позоваване на настоящата директива или то се извършва при официалното им публикуване. Условията и редът на това позоваване се определят от държавите-членки.
3. Държавите-членки съобщават на Комисията текстовете на основните разпоредби от националното законодателство, които те приемат в областта, уредена с настоящата директива.
Член 3
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 26 февруари 2007 година.

Labels: 17
20
0
3
6